
   REPUBLIKA HRVATSKA
   BRODSKO-POSAVSKA ŽUPANIJA 
   UPRAVNI ODJEL ZA GRADITELJSTVO,  
   INFRASTRUKTURU I ZAŠTITU  OKOLIŠA 
Odsjek za infrastrukturu, zaštitu okoliša i obnovu

KLASA:UP/I 352-02/25-01/04
URBROJ: 2178-03-02/4-26-11
Slavonski Brod,  25. veljače 2026. godine


Upravni odjel za graditeljstvo, infrastrukturu i zaštitu okoliša Brodsko-posavske županije, OIB 27400987949, temeljem članka 48. stavak 5., vezano uz članak 46. stavak 2. Zakona o zaštiti prirode („Narodne novine“,  br. 80/13, 15/18, 14/19, 127/19 i 155/23),  povodom zahtjeva Općine Oriovac, OIB 67632922243, Trg hrvatskog preporoda 1, 35250  Oriovac, za provedbu postupka Prethodne ocjene prihvatljivosti za ekološku mrežu  Izmjena i dopuna Programa raspolaganja poljoprivrednim zemljištem u vlasništvu Republike Hrvatske na području Općine Oriovac,  nakon provedenog postupka, donosi

R   J   E   Š   E   NJ   E

1. Izmjene i dopune Programa raspolaganja poljoprivrednim zemljištem u vlasništvu Republike Hrvatske na području Općine Oriovac, prihvatljive su za ekološku mrežu.

2. Ovo Rješenje objavljuje se na mrežnim stranicama Brodsko-posavske županije.


O  b  r  a  z  l  o  ž  e  nj  e

Upravni odjel za graditeljstvo, infrastrukturu i zaštitu okoliša je zaprimio zahtjev Općine Oriovac iz Oriovca, Trg hrvatskog preporoda 1, za provođenjem postupka prethodne ocjene prihvatljivosti za ekološku mrežu za Izmjene i dopune  Programa raspolaganja poljoprivrednim zemljištem u vlasništvu Republike Hrvatske na području Općine Oriovac  (u daljnjem tekstu: Izmjene i dopune Programa),  dana 29. rujna 2026. god. (KLASA: 320-02/25-03/20, URBROJ:2178-10-01-25-2). Uz zahtjev je  sukladno odredbama članka 48., stavka 2. Zakona o zaštiti prirode, dostavljen nacrt teksta Programa sa dokumentacijom.  

U provedbi postupka ovaj Upravni odjel je razmotrio predmetni zahtjev, priloženu dokumentaciju, podatke o ekološkoj mreži  (područja ekološke mreže, ciljne vrste i stanišne tipove) i mišljenje Zavoda za zaštitu okoliša i prirode Ministarstva zaštite okoliša i zelene tranzicije, te je utvrđeno sljedeće.

Upravni odjel  je  sukladno članku 48. stavku 3. Zakona o zaštiti prirode, dopisom (KLASA: UP/I 352-02/25-01/04, URBROJ:2178-03-02/4-25-2, od  29. rujna 2025. god.), zatražio prethodno mišljenje Ministarstva zaštite okoliša i zelene tranzicije, Zavoda za zaštitu okoliša i prirode. Zavod je zatražio nadopunu dokumentacije (KLASA:352-03/25-02/319, URBROJ:517-08-3-2-2-25-2). U skladu sa traženim, Upravni odjel je obavijestio nositelja zahtjeva Zaključkom (KLASA: UP/I 352-02/25-01/04, URBROJ:2178-03-02/4-25-2, od  30. listopada 2025. god.),  koji je  dopunio dokumentaciju, te je Zavod za zaštitu okoliša i prirode, ponovno zatražio očitovanje i mišljenje (KLASA:352-03/25-05/319, URBROJ:517-08-3-2-2-25-4), temeljem kojeg je Upravni odjel izradio Zaključak (KLASA: UP/I 352-02/25-01/04, URBROJ:2178-03-02/4-25-7, od  5. siječnja 2026. god.). Nositelj zahtjeva je doradio  i dostavio dokumentaciju u skladu sa zatraženim (KLASA: 320-02/26-01/7, URBROJ:2178-10-02-26-2, od  5. veljače 2026. god.), te je Zavod izdao mišljenje (KLASA:352-03/25-05/319, URBROJ:517-08-3-2-2-26-6, od 19. veljače 2026. godine), u kojem smatraju da su Izmjene i dopune Programa prihvatljive i nije potrebno provoditi Glavnu ocjenu.
                                                                                                                                                 
Nositelj izrade Izmjena i dopuna Programa je Općina Oriovac. Obuhvat se odnosi na administrativno područje Općine Oriovac.
Razlozi za izradu Programa proizlaze iz odredbi članka 29. Zakona o poljoprivrednom zemljištu („Narodne novine“, br. 20/18, 115/18, 98/19, 57/22, 136/25). Programom će se riješiti raspolaganje poljoprivrednim zemljištem i stavljanje u funkciju proizvodnje državnog poljoprivrednog zemljišta. Osnovni cilj Programa je stvaranje uvjeta za raspolaganje poljoprivrednim zemljištem u državnom vlasništvu koje mora biti u funkciji poljoprivredne proizvodnje, uzimajući u obzir tradicijsku proizvodnju kraja i specifičnosti pojedinih poljoprivrednih površina definiranih Programom. 
Temeljem Programa  će Općina preko svojih službi i nadležnih institucija, provoditi stalni nadzor i poduzimati mjere za nepoštivanje preuzetih obveza za one koji raspolažu državnim poljoprivrednim zemljištem. 

Za Program raspolaganja poljoprivrednim zemljištem u vlasništvu RH za područje Općine Oriovac je proveden postupak Prethodne ocjene prihvatljivosti za ekološku mrežu  i ovaj Upravni odjel je izdao rješenje (KLASA: UP/I 352-02/24-01/03, URBROJ: 2178-03-02/5-24-7, od  11. lipnja 2024. godine), kako je isti prihvatljiv za ekološku mrežu. U postupku su utvrđeni te su u Program su u obliku posebnih napomena/obrazloženja za pojedine čestice koje predstavljaju staništa  pogodna za  ciljne vrste i pojedine ciljne stanišne tipove područja ekološke mreže, strogo zaštićene vrste, ugrožene i rijetke stanišne tipove,  u cilju očuvanja strogo zaštićenih vrste, ugroženih i rijetkih stanišnih tipova te bioloških i krajobraznih vrijednosti Značajnog krajobraza Jelas polje,  ugrađeni određeni načini korištenja specifičnih katastarskih čestica.

Na području  katastarskih čestica obuhvaćenih Izmjenama i dopunama Programa,  nalaze se područja ekološke mreže (Uredba o ekološkoj mreži  i nadležnostima javnih ustanova za upravljanje područjima ekološke mreže,  „Narodne novine“, br. 80/19, 119/23, 87/25 i 123/25), Posebna područja očuvanja značajna za vrste i stanišne tipove (PPOVS): HR2001288 Pričac-Lužani, HR2001326 Jelas polje s ribnjacima i HR2001379 Vlakinac-Radinje, te Područje očuvanja značajno za ptice (POP) HR1000005 Jelas polje.

Detaljni podaci o područjima ekološke mreže na području Općine Oriovac dostupni su u sklopu informacijskog sustava zaštite prirode Bioportal (https://www.bioportal.hr ).

Program kao predviđeni oblik raspolaganja katastarskim česticama utvrđuje zakup, zakup za ribnjake, prodaju i povrat, a dio katastarskih čestica ima dosadašnji (trenutni) oblik raspolaganja zakup (do 2046. i 2049. godine) i zakup za ribnjake (do 2064. godine). Na području općine Oriovac nisu predviđene površine za zakup zajedničkih pašnjaka, kao niti za ostale namjene.

Sukladno Zakonu o poljoprivrednom zemljištu, planirani načini korištenja katastarskih čestica predviđenih za zakup ne definiraju se Programom, već se utvrđuju Gospodarskim programom koji je sastavni dio ponude na javnom natječaju, koji se raspisuje nakon donošenja Izmjena i dopuna Programa.

Sukladno dostavljenoj dokumentaciji, do Izmjena i dopuna Programa dolazi zbog izuzimanja određenih čestica iz Programa, jer se dio nalazi u privatnom vlasništvu, dio pripada građevinskom području, javnom vodnom dobru, dio katastarskih čestica je obuhvaćen šumskogospodarskim planovima Hrvatskih šuma d.o.o., pojedine katastarske čestice su pod upravljanjem Hrvatskih voda, a neke se djelom ili u cijelosti nalaze u obuhvatu groblja. 

Nadalje, u Program su uključene (dodane) katastarske čestice sukladno zaprimljenim očitovanjima nadležnih institucija te sukladno uputi Ministarstva poljoprivrede, šumarstva i ribarstva, koje je dalo suglasnost na Program, iako se Hrvatske vode i Upravni odjel za graditeljstvo, infrastrukturu i zaštitu okoliša, nisu mogli očitovati jer čestice postoje u katastarskom operatu, ali su nevidljive u grafici, kao i čestice za koje se Upravni odjel za graditeljstvo, infrastrukturu i zaštitu okoliša očitovao kako nije u mogućnosti dostaviti podatak nalaze li se čestice unutar ili izvan građevinskog područja, ali su bile dio Programa raspolaganja koji je dobio suglasnost ministarstva nadležnog za poljoprivredu. 

Napominje se kako se smatra vezano za katastarske čestice  koje nemaju prostorni (grafički) prikaz, odnosno za koje je u Programu istaknuta napomena: „Ne postoji grafički prikaz. Hrvatske vode i Upravni odjel za graditeljstvo, infrastrukturu i zaštitu okoliša Brodsko-posavske županije nisu u mogućnosti ispostaviti očitovanje.", potrebno izuzeti iz Programa raspolaganja, jer se za njih nije provela analiza.  Ukoliko se za katastarske čestice navedenog statusa utvrdi grafika, odnosno prostorni smještaj te temeljem toga naknadno dopuni Program, za takav dopunjeni Program potrebno je provesti postupak ocjene prihvatljivosti za ekološku mrežu.

Predmetnim se Izmjenama i dopunama Programa, utvrđuje ukupna površina poljoprivrednog zemljišta u vlasništvu Republike Hrvatske za područje općine Oriovac, koja prema dostavljenim podacima iznosi 2.004,9084 ha. 

Obuhvat Izmjena i dopuna Programa se dijelom  preklapa sa područjem zaštićenim temeljem Zakona o zaštiti prirode, značajni krajobraz Jelas polje  i posebni ornitološki rezervat Jelas ribnjaci. 

Uz pretpostavku zadržavanja mozaika oranica, pašnjaka, livada, šuma,  i da se u pravilu ne planira promjena načina korištenja poljoprivrednog zemljišta, te da se planira zakup površina ribnjaka na način da se osigura proizvodnja uz očuvanje njihove ornitološke vrijednosti, kao i osiguranje povoljnog stanja očuvanja strogo zaštićenih vrsta, ugroženih i rijetkih stanišnih tipova te temeljnih vrijednosti zaštićenih područja, ne očekuju se značajni negativni utjecaji na ciljeve očuvanja i cjelovitost područja ekološke mreže: Posebna područja očuvanja značajna za vrste i stanišne tipove (POVS): HR2001326 Jelas polje sa ribnjacima, HR2001288 Pričac-Lužani i HR2001379 Vlakinac-Radinje, te Područje očuvanja značajno za ptice (POP) HR1000005 Jelas polje.

Dio katastarskih čestica dodanih Izmjenama i dopunama Programa u k.o. Oriovac (kčbr. 3024, 3120, 3121, 3025, 3126, 3127, 3028, 3118, 3123, 3122, 3026, 3124, 3125, 3027 i 3021/1) i k.o. Radovanje (kčbr. 804/1, 832, 803, 801, 834, 836 i 802),  koje se nalaze unutar POP HR1000005 Jelas polje i PPOVS HR2001326 Jelas polje s ribnjacima, u naravi predstavljaju ribnjake (dio katastarskih čestica je već u zakupu za ribnjake do 2064. godine) te su predviđene za korištenje u svrhu zakupa za ribnjake. Za njih je u Programu propisan i način njihovog korištenja, koji se, između ostalog, odnosi na razdoblje i način uklanjanja obalne i plutajuće vegetacije, pokrivenost proizvodne površine močvarnom vegetacijom, ispunjenost proizvodnih tabli vodom i način proizvodnje na ribnjacima. Uvidom u Program, odnosno propisani način korištenja te provedenim analizama, smatra se da se može isključiti mogućnost značajnih negativnih utjecaja korištenja navedenih katastarskih čestica na cjelovitost i ciljeve očuvanja POP HR1000005 Jelas polje i PPOVS HR2001326 Jelas polje s ribnjacima.

Definiranim korištenjem katastarskih čestica za zakup za ribnjake (osim onih koje su u trenutnom zakupu za ribnjake), značajno će utjecati na očuvanje pogodnih staništa pojedinih ciljnih vrsta područja ekološke mreže HR2001326 Jelas polje s ribnjacima i HR100005 Jelas polje, te ciljanih stanišnih tipova navedenih područja ekološke mreže. Nadalje, ovakvo korištenje doprinosi i očuvanju pojedinih strogo zaštićenih vrsta, ugroženih i rijetkih stanišnih tipova te bioloških i krajobraznih vrijednosti značajnog krajobraza Jelas polje.

Kčbr. 847/1 i 848/5 u k.o. Živike, nalaze se unutar PPOVS HR2001288 Pričac-Lužani i POP HR1000005 Jelas polje. Prema bazi podataka Zavoda za zaštitu okoliša i prirode, dijelovi navedenih katastarskih čestica (ukupne površine oko 28 ha) predstavljaju pogodna travnjačka staništa za ciljne vrste leptira kiseličin vatreni plavac (Lycaena dispar), močvarna riđa (Euphydryas aurinia) i mala svibanjska riđa (Euphydryas maturna) navedenog PPOVS-a i pogodna travnjačka staništa ciljnih vrsta ptica navedenog POP-a, kao što su roda (Ciconia ciconia), eja močvarica (Circus aeruginosus), eja strnjarica (Circus cyaneus), pjegava grmuša (Curruca nisoria), štekavac (Haliaeetus albicilla), čapljica voljak (Ixobrychus minutus), rusi svračak (Lanius collurio) i crna lunja (Milvus migrans).

U cilju očuvanja ugroženih i rijetkih stanišnih tipova te staništa strogo zaštićenih vrsta, sukladno članku 48. stavku 4. Zakona o zaštiti prirode, propisani su za Izmjene i dopune Programa, sljedeći uvjeti zaštite prirode, koji su navedeni kao napomena za kčbr.  848/5  i  847/1  k.o. Živike: -   dijelove koji obuhvaćaju ugroženi i rijetki stanišni tip  C.2.4.1.  Nitrofilni pašnjaci 
               nizinskog vegetacijskog pojasa (Sveza Agropyro-Rumicion crispi   Nordhagen  1940), 
               koristiti  kao  pašnjake, a u nemogućnosti  ispaše koristiti kao livade košanice.

Definirano planirano korištenje površina specifičnih katastarskih čestica za ispašu i/ili košnju, povoljno će utjecati na očuvanje pogodnih staništa pojedinih ciljnih vrsta područja ekološke mreže.  Nadalje, ovakvo korištenje specifičnih katastarskih čestica, doprinijeti će i očuvanju pojedinih  strogo zaštićenih vrsta vezanih uz travnjačka staništa, te  povoljno utjecati na očuvanje ugroženog i rijetkog travnjačkog stanišnog tipa, uzevši u obzir rasprostranjenost staništa pogodnih za ciljne vrste leptira PPOVS HR2001288 Pričac -Lužani (od 130 do 190 ha) te rasprostranjenost staništa pogodnih za navedene ciljne vrste ptica unutar POP HR1000005 Jelas polje (od 1990 ha do 24200 ha).

Nadalje, za dijelove  kčbr. 695/3 u k.o. Oriovac, kčbr. 600/13 u k.o. Ciglenik te za kčbr. 682/1 i 681/3 u k.o. Živike, je u Programu jasno istaknuto da se Program odnosi na dio tih katastarskih čestica, koji se ne nalazi u programu gospodarenja šumama privatnih šumoposjednika, jer  katastarske čestice (u potpunosti) obuhvaćene odsjecima gospodarskih jedinica šuma privatnih šumoposjednika, ne mogu biti uključene u Program.

Korištenje ostalih katastarskih čestica Programa (kao nastavak trenutnog i/ili provedba budućeg određenog načina korištenja), neće značajno utjecati na ugrožene i rijetke  stanišne tipove, te na strogo zaštićene  vrste.

Slijedom iznijetog u provedenom postupku Prethodne ocjene prihvatljivosti za ekološku mrežu, analizom rasprostranjenosti ciljnih stanišnih tipova i staništa pogodnih za ciljne vrste područja ekološke mreže te mogućih  utjecaja provedbe predmetnog Programa  na ciljeve očuvanja i cjelovitost područja ekološke mreže, uvažavajući gore navedeno mišljenje Ministarstva, kao i načine korištenja specifičnih katastarskih čestica (propisani uvjeti zaštite prirode), ocijenjeno je kako se za Izmjene i dopune Programa raspolaganja poljoprivrednim zemljištem u vlasništvu Republike Hrvatske za područje Općine Oriovac, može  isključiti mogućnost značajnih negativnih utjecaja  na ciljeve očuvanja i cjelovitost područja ekološke mreže, zbog karakteristika  Programa – Programom se određuje predviđeni način raspolaganja poljoprivrednog zemljišta.  Sukladno navedenom, riješeno je kao u izreci, te za Izmjene i dopune Programa nije potrebno provesti postupak Glavne ocjene.

Za naknadno dopunjavanje Programa (utvrđivanje grafika te prostornog smještaja istaknutih čestica) te dodatnih izmjena i/ili dopuna Programa, potrebno je ponovno provesti postupak Prethodne ocjene prihvatljivosti za ekološku mrežu.

Ovaj Upravni odjel  je u mišljenju (KLASA:  351-03/25-03/81, URBROJ:  2178-03-02/4-25-2, od  3. listopada  2025. godine) utvrdio kako je predmetni Program dokument općenitog strateškog karaktera,  neće direktno utjecati na ostale relevantne strategije, planove ili programe, te  procjenjuje kako neće značajnije  opteretiti postojeće stanje okoliša. Programom nisu  planirani zahvati koji podliježu postupku procjene, odnosno ocjene o potrebi  procjene utjecaja na okoliš iz Priloga I., II. i III.  Uredbe o procjeni utjecaja zahvata na okoliš („Narodne novine“, br. 61/14 i 3/17) te za Program nije obvezna provedba postupka strateške procjene utjecaja na okoliš ili ocjene o potrebi strateške procjene utjecaja na okoliš.

Člankom 46. stavkom 2. Zakona o zaštiti prirode, propisano je da upravno tijelo provodi prethodnu ocjenu i glavnu ocjenu za strategije, planove ili programe koji se pripremaju i/ili donose na lokalnoj razini, kao i za one koji se pripremaju i/ili donose na lokalnoj razini, a za koje je posebnim propisom kojim se uređuje zaštita okoliša, određena obveza strateške procjene ili ocjene o potrebi strateške procjene.

Nadalje, člankom 48. stavkom 5. Zakona o zaštiti prirode, propisano je  ako upravno tijelo isključi mogućnost značajnijih negativnih utjecaja strategije, plana ili programa na ciljeve očuvanja i cjelovitost područja ekološke mreže, donosi rješenje da je strategija, plan ili program, prihvatljiv za ekološku mrežu.

Članak 48. stavak 7. Zakona o zaštiti prirode propisuje da rješenje iz stavka 5. i 6. navedenog članka, sadrži podatke o strategiji, planu ili programu, podatke o ekološkoj mreži, obrazloženje razloga na temelju kojih je isključena mogućnost značajnih negativnih utjecaja na ciljeve očuvanja i cjelovitost područja ekološke mreže ili obrazloženje razloga na temelju kojih je utvrđena obveza provedbe Glavne ocjene.

Članak 48. stavak 8. Zakona o zaštiti prirode propisuje da rješenje iz stavaka 5. i 6. navedenog članka sadrži i uvjete zaštite prirode ako se radi o strategiji, planu ili programu u čijem se obuhvatu nalaze zaštićena područja, strogo zaštićene vrste i/ili ugroženi i rijetki stanišni tipovi za koje nisu izdvojena područja ekološke mreže.

U skladu sa člankom 51. stavak 2. Zakona o zaštiti prirode, ovo Rješenje se objavljuje se na mrežnoj stranici Brodsko-posavske županije (www.bpz.hr).


Uputa o pravnom lijeku
Protiv ovog Rješenja može se izjaviti žalba Ministarstvu zaštite okoliša i zelene tranzicije, Zagreb, Radnička cesta 80, u roku od 15 dana od dana primitka Rješenja.
Žalba se predaje Upravnom odjelu za graditeljstvo, infrastrukturu i zaštitu okoliša Brodsko-posavske županije, neposredno u pisanom obliku na adresu: Petra Krešimira IV. br. 1, 35000 Slavonski Brod, usmeno na zapisnik ili se šalje poštom, odnosno dostavlja elektronički. 

   
                                                                        Viša savjetnica za zaštitu prirode i okoliša
                                                                                          Ljiljana Curić, dipl.ing.



Dostaviti:
1. Općina Oriovac, Trg hrvatskog preporoda 1, 35250 Oriovac
2. Ministarstvo zaštite okoliša i zelene tranzicije, putem: pisarnica@mzozt.hr, marija.petras@mzozt.hr 
3. Državni inspektorat, Sektor zaštite prirode, Šubićeva 29,  10000 Zagreb
      4.    Javna ustanova „Natura Slavonica“, Petra Krešimira IV. br. 1, 35000 Slavonski Brod
      5.     - u spis predmeta, ovdje

